Source: https://e-justice.europa.eu/content_specialised_courts-19-it-sk.do?member=1
Timestamp: 2019-06-20 13:31:22+00:00

Document:
V tejto časti nájdete informácie o organizácii špeciálnych súdov v Taliansku.
Článok 102 Ústavy zakazuje vytváranie nových zvláštnych alebo špeciálnych súdov. Avšak v rámci všeobecných súdnych orgánov je možné vytvoriť sekcie zamerané na špecifický sektor, t. j. sekcie, v ktorých zasadajú sudcovia daného súdu a kvalifikovaní občania, ktorí nie sú členmi súdnictva (napr. špecializované poľnohospodárske sekcie).
Zriadenie niektorých špecifických súdov však nariaďuje priamo ústava v článku 103. Medzi tieto súdy patria správne súdy, Účtovný súd a vojenské súdy, ktoré vznikli ešte pred vstupom ústavy do platnosti.
Vojenské súdy (tribunali militari) majú právomoc zaoberať sa vojenskými trestnými činmi, ktoré spáchali členovia ozbrojených síl. Tieto súdy sú oddelené od všeobecného súdnictva a spravuje ich samosprávny útvar nazvaný Vyššia rada vojenského súdnictva (Consiglio Superiore della Magistratura Militare).
Správne súdy sa zaoberajú spormi medzi verejnými orgánmi a súkromnými subjektmi, ktoré sa týkajú rozhodnutí prijatých orgánmi verejnej správy.
Správne súdy preskúmavajú zákonnosť prijatých správnych opatrení, neposudzujú ich účelnosť a vhodnosť. Na správny súd sa podáva žiadosť o zrušenie správneho opatrenia, ktoré je chybné z hľadiska nepríslušnosti, porušenia zákona alebo zneužitia moci.
Vo všeobecnosti určenie, či vec patrí do právomoci všeobecných súdov alebo správnych súdov, závisí od povahy veci, a to najmä od toho, či opatrenie porušilo právo (diritto soggettivo) alebo iba oprávnený záujem (interesse legittimo): správne súdy sa zaoberajú prípadmi týkajúcimi sa oprávnených záujmov, i keď existujú aj určité ďalšie oblasti, ktoré patria do ich výlučnej právomoci.
Samosprávny orgán sudcov správneho súdu sa nazýva Rada predsedníctva správneho súdnictva (Consiglio di presidenza della giustizia amministrativa).
Regionálne správne súdy (Tribunali amministrativi regionali) sú súdy prvého stupňa
Štátna rada (Consiglio di Stato) je súd druhého stupňa
Účtovný súd a daňové súdy majú súdnu právomoc v určitých špecifických správnych veciach.
Účtovný súd (Corte dei Conti) tvoria sudcovia-audítori a prokurátori. K tomuto súdu bola dodatočne vytvorená funkcia generálneho prokurátora (Ufficio del procuratore generale), ktorého náplňou je viesť vyšetrovanie. Súdna moc sudcov-audítorov bola nedávno zreformovaná, čo umožnilo vznik samosprávnych sekcií súdu a prokuratúr regionálneho charakteru.
Samosprávnym orgánom Účtovného súdu je predsednícka rada (Consiglio di presidenza).
Účtovný súd má tieto právomoci:
vopred revidovať, či je široká škála opatrení prijatých vládou a inými verejnými orgánmi v súlade so zákonom,
kontrolovať správu financií a majetok verejnej správy,
rozhodovať o otázkach týkajúcich sa verejných účtov, dôchodkov a zodpovednosti štátnych zamestnancov a úradníkov či iných verejných orgánov.
Daňové súdy (Commissioni Tributarie) majú právomoc v daňových záležitostiach.
Na webovej stránke vojenských súdov nájdete informácie o ich histórii a procesoch. Môžete tu dokonca nájsť záznamy o procesoch s hlavnými vojnovými zločincami (iba historické prípady).
Webová stránka regionálnych správnych súdov a štátnej rady ponúka bezplatný prístup k dátumom pojednávaní a úplnému zneniu rozsudkov, opatrení a uznesení, pokiaľ ide o spory medzi verejnými orgánmi a súkromnými subjektmi týkajúce sa rozhodnutí prijatých orgánmi verejnej správy.
Z dôvodu ochrany údajov je vyhľadávanie v aktuálnych odvolaniach limitované určitými požiadavkami.
Účtovný súd na webovej stránke zverejňuje svoje hlavné rozhodnutia a rozsudky. Táto stránka je bezplatne prístupná verejnosti.
Stránka zároveň funguje ako portál pre územné jednotky súdu a obsahuje množstvo informácií o právomociach a systéme činnosti ich orgánov.
Vojenské súdnictvo na webovej stránke ministerstva obrany
stránka inštitúcie správneho súdnictva

References: súd 
 súd 
 súd 
 súd 
 súd 
 súd 
 súd